Mathura : मथुरा। देशभर को हिलाकर रख देने वाले श्रद्धा हत्याकांड के बाद अब यमुना एक्सप्रसवे पर एक सूटकेस में युवती का शव मिला है। युवती की निर्मम तरीके से हत्या की गई है। लड़की के शव को पॉलिथीन में लपेटकर सूटकेस में बंद किया गया और सूटकेस को राया थाना क्षेत्र में कृषि अनुसंधान केंद्र के पास यमुना एक्सप्रेसवे पर फेंक दिया गया।
UP Crime :
जानकारी के मुताबिक शुक्रवार दोपहर करीब 12 बजे थाना राया पुलिस को यमुना एक्सप्रेसवे पर लाल रंग का सूटकेस पड़ा होने की सूचना मिली थी। मौके पर पहुंची पुलिस ने जब सूटकेस को खोलकर देखा तो सन्न रह गई। सूटेकस में युवती की लाश थी। लाश को पॉलिथीन में लपेट कर सूटकेस में रखा गया था। युवती के चेहरे पर खून लगा हुआ था।
युवती की उम्र करीब 22 वर्ष और कद पांच फीट दो इंच है। रंग गोरा और लंबे काले बाल हैं। युवती स्लेटी कलर की टी-शर्ट पहनी हुई है, जिस पर लेजी डेज लिखा है। नीला और सफेद फूलपत्तीदार प्लाजो पहने हुए है। बाएं हाथ पर कलावा व काला धागा बंधा है। लाल सफेद व बैगनी रंग की साड़ी भी सूटकेस में मिली है। आशंका है कि युवती की हत्या के बाद शव यहां लाकर फेंका गया है।